Ras na Rossy

"Hujambo!" Ras alipeleka mkono kumpokeza Rossy ili kumsalimu. Rossy aliuangalia ule mkono kwa dharau na kutoka kwenda zake. Moyoni alijiambia, "wanaume wote ni waongo tu. Najua anachokitaka mwanaume huyu. Anataka kunitumia kisha anitupe kama taka." Ras alibaki palepale ameduwaa. Alimtazama Rossy hadi alipotokomea na kuingia kwenye lango kuu la Soweto Apartments. Akaamua kujitoa pale polepole kuelekea kwenye makazi yake. Alifika chumbani mwake huku kichwa chake kimevimba kwa maswali yaliyokosa majibu. " Mbona huyu binti akanifanyia hivi? Kwani nimekosa nini? Ama nina kasoro?" Alijiuliza. "Labda ana mchumba. Hata iwe hivyo nitafanya kila jitihada kumpata hata kama ni kuyahatarisha maisha yangu," aliapa Ras.

Ras na Rossy ni wanafunzi wa chuo kikuu cha Moi; Ras ni mwanamwaka wa tatu ilhali Rossy ni mwanamwaka wa kwanza. Ras anasomea taaluma ya uanahabari ilhali Rossy anaazimia kuwa mwalimu. Walikutana kwenye vijia vya kuelekea kwenye majumba ya mihadhara. Ras, kama ilivyo kawaida yake anapania kumtia kiganjani Rossy. Anataka kumtongoza Rossy ili awe mpenzi wake ila Rossy, kwa kuwa ni mwanadini, anakataa hata kupokea salamu zake. Ni kawaida ya wavulana wa chuo kuwahadaa mabinti kimapenzi ila Ras alikuwa na mpango tofauti.

Wikendi iliwadia na Ras akajotolea kwenda maabadini anakoenda Rossy. Alipofika mlangoni akaona alipoketi Rossy pana viti viwili ambavyo havijakaliwa, moja upande wa kushoto na kingine upande wa kulia. Alienda pale na kukalia kile cha upande wa kushoto. Rossy alipomwona anashtuka na kutaka kutoroka ila wakati uo huo aliingia binti mwingine na kuketi upande wake wa kulia. Rossy alibaki palepale. Ibada ikaanza rasmi kwa ombi, wakaimba nyimbo za sifa na kuabudu kisha mhubiri akaja kuwamegea 'mkate' wa siku ile. Mhubiri alihubiri kwa muda. Kisha, katika mahubiri yake akawaambia waumini, " geukia jirani yako na umwambie Yesu anakupenda sana." Ras aligeuka upesi upande wa kulia na kumkabidhi Rossy mkono kwa furaha. Rossy aliupokea kwa unyonge. Ras akarudia maneno yale aliyosema mhibiri. Mhubiri akaendelea, "mwambie jirani yako kuwa Biblia inasema kwamba mpende adui yako." Ras alirudia kama alivyofanya hapo awali. Rossy alifanya vilevile ila kwa shingo upande. 
Ilipowadia wakati wa kutoa sadaka, wahumini walipewa bahasha za kuandika utondozi wao na kutia sadaka zao. Rossy alichukua mkoba wake, akaufungua ili kuchomoa kalamu mle ndani. Alikuta kuwa haipo. Ras alitoa kalamu kwenye mfuko wa shati lake na kumkabidhi Rossy. Aliipokea na kufanya alihostahili kukifanya na kumrejeshea Ras kalamu yake. Alimshukuru kwa kumsaidia. Haya yote Ras hakuwa anayasikia. Alikuwa anajiambia moyoni, "Ni mikakati tu, siku moja hivi karibuni utajua hujui."

Ibada ya asubuhi ilikamilika kisha mhubiri akawarai wahumini warudi kwa ibada ya alasiri. Wote waliondoka na kwenda kwenye makazi yao.

Pale nje, Ras alimuuliza Rossy iwapo angemnunulia chakula cha mchana ila Rossy alitoka halahala na kwenda mgahawani. Rossy alipofika mgahawani akamwita mhudumu na kuagiza chakula. "Niletee Wali kwa pojo," aliitisha Rossy. Ras aliingia na kuketi kwenye meza ilikuwa mkabala wa ile ya Rossy. Alipokuja mhudumu alimweleza amletee chakula kama kile cha Rossy. Alianza kula kwa ustaarabu sana, tena polepole sana kinyume cha mazoea yake. Alimwita mhudumu tena na kumnong'onezea jambo. Baada ya dakika chache, mhudumu alirudi na sharubati ya machungwa. Akatia bilauri kwenye meza alipokaa Rossy kisha akamimina sharubati ile mle ndani. Rossy alikinai kuitisha kinywaji hicho. Mhudumu akamwambia kuwa kuna rafiki yake aliyekuwa pale awali na ndiye aliyemwagizia kinywaji hicho. Rossy alipojaribu kuuliza jina la aliyemnunulia sharubati ile ikawa mhudumu ashatoka ili kuwahudumia wateja wengine. Kwa kuwa alikuwa amebanwa na njaa, alibugia kinywaji kile na kuendelea kula chakula chake. Alipopiga funda la mwisho la sharubati ile ndipo akataka kujua kamlipia nani. Alipotembeza macho yake huku na kule ndipo alipomwona Ras mkabala wake. Punde macho yao yalipokutana, Ras akamkonyezea jicho. Rossy hakuhitaji kuambiwa, alibaini kuwa ndiye aliyemnunulia sharubati ile. Alinyanyuka kitini kwa hasira na kumwendea mhudumu ili kumkabidhi hela za chakula chake. Anamkabidhi shilingi mia mbili ila mhudumu anamrejeshea. "Your bill is already settled," ndiyo maneno yalimtoka jamaa yule. Rossy alimtazama Ras kwa jicho la hasama na kutoka nje. Ras alitabasamu kisha akamaliza mlo wake na kutoka nje.

Pale nje Rossy, aliyepandwa na mori ajabu alikuwa akimsubiri. "Hivi huyu mvulana anafikiri yeye ni nani? Kwani anadhani mimi sina hela za kulipia chakula ninachokiagiza? Acha aje hapa nje ndipo atanitambua mimi ni nani. Sipendi mzaha mimi." Rossy alijizugumzisha huku akizunguka huku na kule kama kuku anayeumwa na yai na anataka kutaga. Ras alitoka nje moyoni akiamini mpango wake umefuzu.

"Wewe kijana," Rossy alifoka, "kwani unafikiri wewe ni nani! Ni nini kinakusumbua? Achana na mimi kabisa. Mbona unanifuafuata kama mkia wa mbuzi?"
"Hata ukitaka niwe kivuli chako nitakuwa." Ras alijibu kwa bezo.
"Shika hela zako na unipe salio. Hela za kulipia chakula changu nilikuwa nazo." Rossy alidakia.
"Mimi sijasema kuwa hukuwa na pesa za kulipia chakula chako. Nilikuwa tu naonyesha ukarimu wangu kwako. Wajua mbona nayafanya haya yote? Ni kwa sababu nakupenda. Hata hivyo unajua zaidi ya ninavyojua kuwa bado wazihitaji hela hizo. Waweza kuzitumia kununua chajio."

Rossy alienda chumbani mwake kisha akajifungia mle ndani. Akiwa mle ndani anatafakari yaliyomtokea siku hiyo. Hata hivyo anabaini kuwa bado anahitaji hela zile. Hivyo, anapiga moyo konde na kuendelea na maisha kama kwamba hakuna kilichotokea.
Ras alirudi kanisani kwa ibada ya alasiri. Alipofika langoni akatazama huku na kule ila hakumwona Rossy. Aliketi pale mbele huku amezama kwenye bahari ya luja. Ibada iliendelea ila hakuna alichokisikia hadi ibada ilipokamilika. Alizinduka toka mawazoni alipowaona waumini wenzake wakiondoka maabadini. Akatoka nje vilevile.

Wikendi iliisha kisha Jumatatu ilipowadia, Ras akaamua kutafuta njia mbadala ya kumpata Rossy. Alimtafuta admini wa kundi la Whatsapp la darasa la Rossy. Alimsihi kumjumuisha kwenye ukumbi huo na hata kumpa 'chai'. Yule admini alikubali kumjumuisha kundini. Safari yake ya kutafuta namba ya Rossy ikang'oa nanga rasmi. Aliipata na kuhifadhi kwenye simu yake kwa jina 'Mchumba❤️❤️'. Akaiweka picha yake Rossy kwenye hali halisi yake. Yule admini anaiona na kumweleza Sarah, rafikiye Rossy ambaye alimfikishia Rossy ujumbe ule. Rossy alipopata ule ujumbe akasongwa na mawazo chungu mzima. Akawa anajiuliza, ni wapi alipoitoa nambari yangu ya simu? Wakati uo huo, akapokea ujumbe kwenye ukumbi wa Whatsapp. Alipomtazama aliyemtumia akapata alikuwa ni Ras. Aliisoma na wala hakumjibu.

------------------------------------------------------------------------------------------------------------------

Muda ulizidi kupita. Kila wakati Ras alipokutana na Rossy, Rossy angetoroka. Hata ikawa hawezi tena kumwepuka Ras. Alikata kauli, liwalo na liwe. Aliamua kumpigia simu. "Hello! Nataka tukutane maktabani saa tisa alasiri."
"Furaha yangu kusikia kuwa wataka tukutane leo. Nitawahi kule mapema sana. Saa nane unusu nitakuwa mle ndani. Orofa ya pili." Alipomaliza kuzungumza, Ras alikata simu.
Saa nane unusu Ras alimpigia Rossy simu kumkumbusha kuhusu mkutano wao. Muda huu yeye alikuwa tayari yuko maktabani. Alimfahamisha kuwa anamsubiria jinsi wakristo wanavyomsubiri Masihi kuja mwa mara ya pili. Muda usiokuwa mrefu, Rossy alifika mahali walipoagana kukutana. Alimtazama Ras kwa jicho la serikali kisha akaketi. Kimya. Akaamua kuanzisha mazungumzo, "Kwanza unanifuata kwa nini?" 
"Sivyo mtu anavyostahili kuanza mazungumzo. Kwanza anza kwa salamu, tujuane kisha mambo mengine yatafuata."
"Sawa, unaitwa nani?"
"Salamu" Ras akisisitiza.
"Okay. Hujambo!"
"Mimi sijambo kwa kuwa upo hapa nami."
"Jibu swali langu la awali basi. Jina lako nani?"
"Ras, wewe je?"
"Rossy. Haya, niambie unataka nini katika maisha yangu."
"Mimi nataka tu penzi lako. Moyoni mwangu tayari ushatamalaki. Umeiteka nyara nafsi yangu. Ninachohisi kwa sasa ni uwepo wako tu. Nakupenda sana."
"Tafadhali, kaa mbali nami. Achana na maisha yangu. Nakuchukia sana. Nipo hapa chuoni kuboresha maisha yangu ya usoni wala sikuja hapa kufatutana na wanaume."
"Nilidhani umeniita hapa ili tuzungumze kumbe umekuja kunifokea. Licha ya kuwa wasema wanichukia, kumbuka siku ile kanisani. Mhubiri alisema tuwapende adui zetu. Hata hivyo, mimi bado ninakupenda."

Kwa hasira, Rossy alinyanyuka kitini na kuondoka. Alifululiza moja kwa moja hadi chumbani mwake, akajifungia mle ndani na kuanza kulia.  Alipokuwa akilia akasikia Ngo! Ngo! Ngo! mlangoni  alipochungulia kupitia tundu la mlangoni akagundua ni Sarah, rafikiye. Alimfungulia naye akaingia na keti kando yake. Rossy alinisimulia shogake kisa chake huku akiendelea kulia. Hata hivyo, Sarah alimshauri ampe Ras muda ili kubaini iwapo anampenda kwa kweli ama ni kumchezea tu anataka.
Kwa upande wake, Ras alikuwa ashakata tamaa. Aliamua kulegeza kamba kwa juhudi za kumfuata Rossy. 'Hata hivyo wasichana ni wengi duniani,' alijiambia. Siku chache baadaye, katika Chama cha Utunzaji wa Mazingira, alikutana na binti ambaye kwa mtazamo wake alikuwa 'ameweza' kama wanavyowaita mabinti warembo. Baada ya mkutano walipiga soga naye kisha akampa nambari zake za simu. Ras alimwambia Sarah kuwa yeye anaitwa Lucky."Kumbuka ni urafiki tu!" Alisema Sarah akiondoka. Ras hakuwa na habari kuwa Sarah alikuwa rafikiye Rossy na wala Sarah hakujua kuwa huyu ni yule Ras aliyesimuliwa na rafiki yake.

Muda wa majuma mawili ukapita bila ya Ras kumjulia hali Rossy. Muda huu wote hawajakutana hata kwenye baraste wakienda madarasani. Rossy alianza kuhisi ni kama kuna kitu ambacho hakiendelei vizuri licha ya kuwa hakujua ni nini. Hapo ndipo alitambua kuwa naye alikuwa ameanza kuwa na hisia kwake Ras. Alimpigia Ras simu ila hakuipokea. Akampigia kwa mara ya pili. Ras aliitazama tu, kisha akaendelea na shughuli zake. Alipopiga kwa mara ya tatu ndipo Ras alipopokea simu yake. Alimuuliza iwapo wangeweza kukutana.
"Wapi?" Ras aliuliza.
"Kwangu. Room 375." Rossy alijibu.
"Nataka tuzungumze vizuri." Rossy aliendelea.

Ras aliondoka kwake na kuanza safari kuelekea kwake Rossy. Moyoni alikuwa akijiambia kuwa yule binti kamwita kwake kumfokea tena, kumdhalilisha na kumfukuza. Alibisha mlango taratibu. Rossy alifungua mlango na kukumbana na Ras aliyesimama tisti mlangoni. Rossy alimkaribisha na kumpa kiti. Akafungua kabati lake ndogo na kuchukua sharubati ya nanasi. Akaimimina kwenye gilasi mbili kisha akamkabidhi Ras moja. Muda huu wote kimya kimetawala chumba kile; Rossy hamwongeleshi Ras naye Ras vilevile amemkodolea Rossy macho tu. Ras anamtazama Rossy machoni, Rossy anaangalia chini kwa haya. Anaichukua gilasi yake kuielekeza kinywani kusha anagundua kwamba Ras bado anamwangalia. Macho yake hayapepeseki. Gilasi yake bado iko palepale alipoitia Rossy. Rossy alishtuka hata akajimwagia sharubati kwenye vazi lake jeupe.

"Pole!" Ras alitamka huku akielekea alikoiona taulo. Anaanza kumpanguza Rossy ila anamkataza. "Niko tu sawa." Akaichukua taulo ile na kujipanguza kifuani. Alipoiona nguo ile imechafuka mno alimrai Ras atoke nje dakika chache abadilishe nguo. Ras alikubali na kutoka nje. Rossy alipobadili nguo akamwita Ras arejee ndani. Aliporudi ndani akaketi alipokuwa ameketi mwanzo. Akaamua kuanzisha mazungumzo.
"Waonekana una mawazo sana. Ni kipi kikusikitishacho?"
"Ras, muda sasa umepita hunitumii jumbe wala kunisalimu. Moyo wangu umenihukumu sana. Iwapo nimekukosea ninaomba unisamehe."
"Nashindwa kukuelewa. Mimi sioni kama umenikosea. Ukweli ni kwamba wewe ndiwe mkosewa wala si mkosaji. Mimi ndimi mkosaji na nimekukosea sana. Nimekuwa nikikusumbua kila wakati," akatulia kisha akapiga funda nzito la sharubati ndipo akaendelea, "Ilifika wakati ambapo nikaona kuwa ninakusumbua na kupoteza muda wako wa masomo. Hivyo basi nikaona ni vyema nikaache kukusumbua."
"Ras, mimi ni msichana tu kama wale wengine ila singetaka kuonekana kuwa msichana asiye jiheshimu wala asiye na akili. Muda huu wote nilikuwa nakupenda. Mara ya kwanza uliponiongelesha nilikuonyesha maringo ya kitoto ili nipate kujua iwapo utazidi kuwa na subira. Ukweli ni kwamba mimi ninakupenda. Ninakupenda Ras." Rossy alianza kudondokwa na michirizi ya machozi. Ras alimkumbatia Rossy kisha akaanza kumpunapuna nywele. Rossy akanyamaza kisha Ras akamnywesha sharubati iliyokuwa kwenye gilasi yake.

------------------------------------------------------------------------------------------------------------------

Muda wa mitihani ya mwisho wa muhula ulifika. Ras alifanya mitihani yake naye Rossy vilevile. Siku ya mwisho wa muhula Rossy alimtembelea Ras majira ya saa moja unusu jioni. Alimkuta Ras akiwa anajiandaa kupika chajio. Ras alimuuliza kuwa angependa wale nini ila Rossy akasema angekula chochote ambacho kingeandaliwa. Wanaondoka na kwenda kutafuta mchuzi. Walipofika butchery wakanunua nyama robo ya kilo kisha wakaondoka zao. Walinunua dania, pilipili, pilipili hoho, kitunguu saumu na kadhalika ili kuandalia mchuzi wao. Walipofika chumbani waligawana kazi; Ras aanze napishi naye Rossy aoshe vyombo. Mambo yakawa hivyo. Chakula chao, wali kwa nyama, kilipokuwa tayari wakaupakua na kula kwa furaha. Ras akachukua kipatakilishi chake na kutia video. Walitazama video kwa masaa matatu mtawalia. Sasa ni usiku wa manane, lango kuu la kuingia Comfort, alikoishi Ras, limefungwa. Rossy alimweleza Ras kuwa hangetoka kwake usiku huo. Ras alidai kuwa chubani mwake kuna blanketi moja tu. Rossy akamwambia hilo wala lisimsumbue. Kila mmoja atatizama upande wake wakilala. Rossy alizima taa na wakaingia kitandani wakitumai kulala. Joto liliwazidi...

Saa mbili asubuhi. Viumbe hawa hawakuwa wameamka bado. Takriban saa tatu unusu ndipo waliamka wakiwa wachovu kwelikweli. Sababu ya uchovu wao hata mimi mwenyewe sijui ila walikuwa wamechoka. Waliamka na kufululiza moja kwa moja hadi bafuni. Mle bafuni walitumia zaidi ya dakika thelathini wakikogeshana na kucheka. Waliporudi chumbani na kuvalia Rossy alipika chai naye Ras akaenda dukani kununua maziwa na mkate. Baada ya staftahi Ras alimuaga Rossy na kumtakia safari njema anapoenda nyumbani. Ras alirejea chumbani mwake, akachukua mkoba wake, katia nguo chache ba kuelekea kwenye kituo cha basi. Aliabiria gari la MU84 SACCO hadi mjini Eldoret kisha akaabiri gari la kuelekea Bungoma. 

Wakati huu wote Rossy yuko kwake anachekacheka kama kichaa. Sarah alipofika kwake alimpataka katika hali hii. Alipomuuliza kisa na maana, Rossy hakusita ila kumsimulia kilichotukia. Alimweleza kuwa kwa mara ya kwanza katika maisha yake alihisi kuwa yeye pia ni mwanamke. Lo! Kumbe Rossy alikuwa birika! Sarah alimkumbusha kuwa walifaa kuelekea nyumbani. Rossy alipakia nguo zake kisha akaufunga mlango wake na wakaondoka. Walisimamisha pikipiki mbili zilizowapeleka mpaka kituo cha basi, wakaabiri basi vilevile hadi mji wa Eldoret.Rossy alimpeleka Sarah kwenye kituo cha magari ya kulelekea Vihiga kisha akamuaga. Gari aliloabiri Sarah lilipotoja maegeshoni ndipo Rossy alienda kwenye kituo cha magari ya kuelekea Nakuru. Alimpigia Ras ili kumjuvya kuwa ameabiri gari kwenda nyumbani. "Nitakupeza saba Ras," alisema Rossy, "ila nita-keep in touch."
"Usi-worry babe, I'll be calling most of the time." Ras alijibu.

Wakati wote wa likizo hii fupi ya majuma matatu Rossy alizidi kumpigia Ras simu kisha wakazungumza kwa marefu na mapana. Muda huu Ras hapatikani mkondoni, hasa kwenye ukumbi wa Whatsapp. Sarah alikisia kuwa huenda hana kadihela hivyo akamnunulia 'data'  kisha wakazungumza mtandaoni.  Katika mazungumzo yao, Sarah aliahidi kumtembelea Lucky kwao Bungoma. Alimuahidi kuwa angesafiri siku ya Jumatano kisha Ras akamwambia angepanga jinsi wangekutana.

Ras alikuwa ndiye kufunguamimba wa familia ya Bw. Willfred na Bi. Mary. Yeye pamoja na ndugu zake kumi na mmoja walikuwa wakiishi katika chumba kimoja ( nyumba aliyoihama pinde tu baada ya kupashwa tohara). Hata hivyo Ras katu hakupenda kulala kwao, hivyo alizoea kulala kwa rafikiye wa toka utotoni. Jina lake aliitwa Kevo. Nyumba ya wazazi wa Ras kilikuwa chenye paa la mabati ambayo yalikuwa yamebadilisha rangi kwa kuvamiwa na kutu. Mabati yenyewe yalikuwa ba mashimo si haba. Wakati wa usiku ungeweza kuhesabu nyota ukiwa mle chumbani. Mzee Alfred na mkewe walilala kwenye mkeka. Nyumba yenyewe ilikiwa imepinda upande kiasi kwamba ingeangushwa na kelele za mbu. Bahat ya Mungu alikuwa amepanda miti karibu na nyumba ile la sivyo ingeangushwa na upepo unaovuma kwa kasi usiku. Kuta za nyumba ile zilikuwa zimetundikwa udongo. Udongo wenyewe ulikuwa umedondoka hapa ba pale na kuacha mianya.

Mzee Wilfred aliridhi shamba ekari saba kutoka kwa babake. Aliuza takriban ekari nne unusu kuhakikisha kuwa mwanawe anapata masomo. Alikuwa tayari ameshamlipia Ras karo ya hadi mwaka wa nne.
Ras alisomea shule ya msingi ya Namtokholo alipopita mtihani wa shule za msingi na kujiunga na shule ya upili ya Chesamisi. Alipomaliza masomo ya shule za upili na kufanya vizuri katika mtihani wa kitaifa ndipo alipata nafasi ya kujiunga na chuo kikuu. Kati ya kozi sita alizoteua, tano zilikuwa za chuo kikuu cha Nairobi ilahi moja tu ikawa ya Chuo kikuu cha Moi. KUCCPS ikamchagulia ile ya Chuo kikuu cha Moi na hivyo ndivyo alivyojiunga na chuo hicho.

Ras na Kevo walikuwa marafiki wa kufa kuzikana. Hakuna mtu aliyemjua Ras kumzidi Kevo. Vilevile hakuna mtu aliyemjua Kevo kumzidi Ras. Walizaliwa na kulelewa pamoja. Walisoma shule ya msingi na upili pamoja tena waliketi pamoja toka darasa la kwanza mpaka kidato cha nne. Hakuna aliyeweza kuwatenganisha, si wazazi, si walimu, si wanafunzi wenzao. Babake Kevo alikuwa mwanajeshi. Mamake vilevile alikuwa mwalimu wa shule ya upili ya wasichana ya Chwele. Hivyo maisha ya Kevo hayakuwa kama yale ya Ras. Wazazi wake walikuwa na mali ikilinganishwa na wazazi wake Ras. Hata hivyo hili halikuwatenganisha.
Utotoni mwao walienda kuogelea kwenye maji machafu pamoja. Hata siku moja wakiogelea akaja msichana mmoja mkubwa, akayatwaa mavazi yao na kwenda nayo. Walitoka majini mbio wakamfuata. Yule binti akawaamuru kuimba nyimbo za tohara huku wakicheza uchi. Walifanya kama walivyoamriwa bila kukaidi.

Jumatato ilipofika, majira ya saa tatu asubuhi hivi, Sarah alimpigia Lucky simu. Akamweleza kuwa ameabiri gari kutoka Vihiga kuelekea Bungoma. Baada ya masaa matatu hivi, alimpigia Lucky simu na kumweleza kuwa amefika Chwele. Lucky alimwambia kuwa amsubirie palepale angeenda kumchukua. Ras alimweleza Kevo kisa chote. Kevo aliapa kumsaidia kwani undugu ni kufaana, si kufanana. Aliingia kwenye stoo akachukua pikipiki la babake, akalitia mafuta kisha wakaondoka kuelekea Chwele. Wakati huu mamake Kevo yuko shuleni. Walipofika Chwele, walimpigia Sarah simu naye hakusita kuwaambia alipokuwa amesimama. Kevo alipomwona Sarah, aliduwaa nusura waanguke.

------------------------------------------------------------------------------------------------------------------

Sarah alikuwa binti ambaye tuseme alibarikiwa. Alikuwa na ngozi ya kihindi, urefu wa kimarekani na pua la kijapani. Macho yake ya kichina yalikamilisha urembo wake. Alikuwa na ngozi laini, nywele zake nyeusi zilikuwa ndefu. Alikuwa mtoto wa kipekee kwa wazazi wake. Babake alikuwa mhadhiri wa chuo kikuu cha Nairobi, hivyo kwake pesa hazikuwa tatizo. Tatizo lilikuwa ni matumizi. Mamake pia alikuwa mmiliki wa duka la jumla kule Vihiga.
 Sarah alikuwa amevalia longi nyeupe iliyombana na kuonyesha umbo lake halisi. Juu, alivalia 'topu' ambayo haikufika hata kitovuni. Walizoea kiita 'crop top.' Kitovu chake cha duara kilijitokeza nje. Machoni alivalia miwani mikubwa ya duara. Kevo alitania kwa kumwambia Ras kuwa mabinti sampuli ile hawakuzali kamwe. Waliteremshwa toka mbinguni baada ya kuumbwa na Manani.

Kevo aliwaongoza hadi kwenye mkahawa wakapata cha kutia tumboni. Kevo alimchukua Sarah moja kwa moja hadi chumbani. Akampa masharti machache, "usitoke mpaka turejee. Alirudi kumchukua Ras nyumbani. Ras aliketi na Sarah pale sebuleni huku Kevo akijishughulisha na upishi. Saa kumi na mbili chakula kilikuwa tayari kimeiva. Kevo akakitia kwenye 'hotpot'. Akaosha vyombo ili mamake akija asigundue chochote. 

Kwa kuwa Ras ni mtu mzima, wazazi wake hawakujishughulisha na kuuliza alikoenda. Jioni hiyo, Kevo alienda kula na mamake kisha akamtumia Ras ujumbe, "Chakula chenu kipo hapo kabatini." Rad alifungua kabati taratibu, akachukua chakula wakala wakashiba. Walipomaliza kula, Kevo alikuja polepole akachukua vyombo na kuviosha. Akamtumia Ras ujumbe mwingine kumwarifu kuwa afunge mlango. Yeye angelala chumba cha wageni hivyo wao wajiburudishe.

Asubuhi mamake Kevoh alirauka na kuosha vyombo. Anaitafuta hotipoti wala haipati. Anaingia chumbani mwa Kevo na kumwita. " Kevin, hotpot yangu iko wapi?" Ras aliamka upesi na kumweleza ilipo. Akamwambia kuwa Kevo alilala kuchelewa hivyo bado ni mwingi wa usingizi. Laiti mama mtu angejua ni nani aliyelala pale. Akachukua hotipoti na kuondoka nayo. 

Saeah bado yuko pale kitandani. Ameogopa zaidi ya kuogopa. Anatetemeka kama kifaranga aliyefiwa na mamake msimu wa masika. Ras alimtuliza naye akatulia tuli. Kulipopambazuka wakaenda kuoga. Ilipofika saa nne, Sarah alisisitiza kwenda kwao nyumbani. Nyumbani aliacha ripoti kuwa anaenda kumwona rafikiye kwa jina Rossy. Ras alichukua pikipiki na kumbeba hadi Chwele. Mamake Ras aliwaona. Akajiambia kimoyomoyo, 'anakaa mtoto wa kitajiri. Mwanangu akimwoa, maisha yangu yatabadilika'. Sarah alisafiri kurudi kwao. Alipofika Vihiga alimpigia Lucky simu kumwambia amefika salama salmini. Alipofika nyumbani, Kevo alimchukua wakaenda kwa 'wangwelo'. Walikunywa chang'aa kupita kiasi wakatejea nyumbani wakiwa walevi. Ras alifika kwao na kuitisha chakula. Alipokuwa akila alianza kusimulia yale yote aliyotenda siku iliyotangulia bila ufahamu wake. Kweli pombe ni mbaya. Alisimulia jinsi Sarah ni mtoto wa kifahari na alivyopanga kumwoa baada ya kumaliza mwaka wa nne. Alisimulia mambo ambayo wazazi wake wanapaswa kusikiza kutoka kwake na yale wasiyopaswa kusikia.

Likizo ilikamilika  kisha wakarejea chuoni. Ras alikuwa na mengi ya kuwasimulia marafiki zake. Rossy na Sarah walipokutana walisimuliana kumhusu Ras ila kwa kutumia majina tofauti. Muda  uliposonga, Sarah alikosa hedhi yake. Wakati huu, Rossy alikuwa na mimba ya mwezi mmoja. Rossy aliamua kunyamaza asimweleze shogake kuwa ana mimba. Sarah alimweleza Ras kuhusu hali yake. Ras anapatwa na wasiwasi. Msongo wa mawazo unamfanya hata apoteze makini masomoni. Baada ya miezi miwili, Rossy alimtumia picha kwenue ukumbi wa Whatsapp. Ilikuwa ni ripoti ya daktari kuwa ana mimba ya miezi mitatu. Rossy aliamua kuhama na kwenda kuishi kwake Ras. Kwa sababu ya mawazo, Ras alikosa amani kabisa. Mara nyingi akawa anavuta bangi na kunywa pombe ili kupunguza mawazo.
Siku moja Sarah alikuja kumtembelea shogake. Alimpata shogake akiwa pejee yake nyumbani hivyo wakaanza soga kama kawaida. Sarah alimsimulia kuwa pia yee alikuwa na mimba. Rossy akampa kongole. Wakati huu wote Ras yuko kwenye ukumbi wa wanafunzi akitizama mchuano wa ligi kuu ya Uingereza baina ya Manchester United na Manchester City.  Alikuwa ameekeza kuwa City itamnyoa United bila huruma ila United ikampiga City mabao mawili bila jibu. Shilingi zake mia nane zikawa zimezama hivyo tu. Alirudi chumbani kama amekasirika. Alipofika chumbani na kufungua mlango, alistaajabu ya Musa kabla ya kuyaona ya Firauni.

"Lucky," Sarah aliita, "karibu sana."
"Lucky!" Rossy alishangaa. "Ras, wewe ndio Lucky!"
Wote walitazamana. Ras alibaki amechanganyikiwa. Hakujua wapi pa kuanzia, wapi pa kumalizia. Rossy alizimia papo hapo alipogundua kuwa Ras alikuwa amewaringa yeye na rafiki yake. Sarah aliondoka huku akilia.Ras akambebs Rossy na kumpeleka kwenye zahanati ya chuo. Walipofika kule hakumpata daktari yeyote. Wakageuka na kutoka. Ras alisimamisha kisha wakaondoka upesi hadi zahanati ya Kesses. Alipopimwa na daktari akaelezwa kuwa kutokana na ule mshtuko mtoto wake hakuweza kustahimili kuishi. Kijusi chake Rossy kilitoka kwenye mfuko wa uzazi. Madaktari wakamwambia Ras kuwa huenda ikawa vigumu sana kwake Rossy kurejelea hali yake ya kawaida. Hata hivyo walipewa vidonge kadhaa kisha wanarejea nyumbani. Baada ya siku kadhaa Rossy alishikwa na kichaa. Akawa anatengeneza vitoto vya udongo na kuvinyonyesha. 

Baada ya majuma mawili, Sarah alimtumia Ras ujumbe kumtaka afike kwako kwa haraka. Sarah alimtumia ujumbe wa kumwelekeza hadi kwake. Alipofika mlangoni alipata karatasi imeandikwa, "FUNGUA MLANGO." Alifungua na kuingia ndani. Alipoingia ndani alipata barua mezani. Sarah aliacha ameandika barua ambayo ilisema hivi; " Lucky, nataka ujue kwamba katika maisha yangu yote sijawahi kumpenda mwanaume mwingine kama nilivyokupenda wewe. Nimejaribu kuvumilia lakini nimeshindwa. Mimi sitaweza kuishi kumwona mtu aliyenitia mimba kisha akamtia shoga yangu mimba vilevile. Mtu ambaye amemsababishia shoga yangu ukichaa kisha mimi nimzalie? Hilo mimi siwezi. Najua itakuwia vigumu kuukubali ukweli ila mimi nimechukua hatua hii. Nimeona ni vema mtoto wetu asizaliwe. Kwaheri mpenzi wangu. Ila jua bado nakupenda." 

Ras alishtuka na kufunua kitanda chake Sarah. Alimwona Sarah amejawa na mapofu mdomoni. Saeah alijiangamiza kwa kumeza dawa kupita kiasi. Ras alianza kulia kitoto. Alimkumbatia Sarah na kuita kwa sauti 'Saraaah!' Ras alitumia simu yake Sarah waje chuoni upesi akisema  ana dharura. Alirudi chumbani kisha akawapigia wazazi wake Rossy kuwaeleza kuwa mwana wao ameshikwa na kichaa. Maisha yake akayaona ombwe tupu. Akashindwa kabisa kuyamudu mawazo yaliyokuwa yakimzonga. Aliamua kufunga safari kurudi kwao. Alifika mjini ila hajui anakoenda. Akawa anatembea huku akijiuliza maswali. Katika hali hii akasahau utaratibu wa kuvuka barabara. Akagongwa na gari na kufa papo hapo.